
Európsky parlament,
–	so zreteľom na návrh Komisie pre Radu (COM(2024)0029),
–	so zreteľom na článok 187 a článok 188 prvý odsek Zmluvy o fungovaní Európskej únie, v súlade s ktorým Rada konzultovala s Európskym parlamentom (C9‑0013/2024),
–	so zreteľom na článok 82 rokovacieho poriadku,
–	so zreteľom na správu Výboru pre priemysel, výskum a energetiku (A9-0161/2024),
1.	schvaľuje zmenený návrh Komisie;
2.	vyzýva Komisiu, aby zmenila svoj návrh v súlade s článkom 293 ods. 2 Zmluvy o fungovaní Európskej únie;
3.	vyzýva Radu, aby oznámila Európskemu parlamentu, ak má v úmysle odchýliť sa od ním schváleného textu;
4.	žiada Radu o opätovnú konzultáciu, ak má v úmysle podstatne zmeniť návrh Komisie;
5.	poveruje svoju predsedníčku, aby postúpila túto pozíciu Rade, Komisii a národným parlamentom.

Pozmeňujúci návrh		1
POZMEŇUJÚCE NÁVRHY EURÓPSKEHO PARLAMENTU[footnoteRef:1]* [1: * 	Pozmeňujúce návrhy: nový alebo zmenený text sa označuje hrubou kurzívou; vypustenia sa označujú symbolom ▌.] 

k návrhu Komisie
---------------------------------------------------------
2024/0016(CNS)
Návrh
NARIADENIE RADY,
ktorým sa mení nariadenie (EÚ) 2021/1173, pokiaľ ide o iniciatívu EuroHPC pre startupy na posilnenie vedúceho postavenia Európy v oblasti dôveryhodnej umelej inteligencie
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 187 a článok 188 prvý odsek,
so zreteľom na návrh Európskej komisie,
so zreteľom na stanovisko Európskeho parlamentu[footnoteRef:2], [2:  	Ú. v. EÚ C …, …, s. ….] 

so zreteľom na stanovisko Európskeho hospodárskeho a sociálneho výboru[footnoteRef:3],  [3:  	Stanovisko z..., Ú. v. EÚ C …, …, s. ….] 

konajúc v súlade s mimoriadnym legislatívnym postupom,
keďže:
(1)	Cieľom nariadenia Európskeho parlamentu a Rady (EÚ) 2024/...[footnoteRef:4], ktorým sa stanovujú harmonizované pravidlá v oblasti umelej inteligencie (ďalej len „akt o umelej inteligencii“), je zlepšiť fungovanie vnútorného trhu stanovením jednotného právneho rámca, najmä pre vývoj, uvádzanie na trh a používanie umelej inteligencie v súlade s hodnotami Únie.  [4:  	Nariadenie Európskeho parlamentu a Rady (EÚ) 2024/ ..., ktorým sa stanovujú harmonizované pravidlá v oblasti umelej inteligencie (akt o umelej inteligencii) a menia niektoré legislatívne akty Únie (Ú. v. EÚ L ...).] 

(2)	Od roku 2021, keď bolo prijaté nariadenie Rady (EÚ) 2021/1173[footnoteRef:5], zaznamenala oblasť umelej inteligencie obrovský technický pokrok a stala sa vysoko strategickou a spornou oblasťou na celom svete. Únia stojí na čele úsilia o podporu etickej a zodpovednej inovácie v oblasti dôveryhodnej umelej inteligencie a zároveň stanovuje ochranné mantinely a rozvíja účinné riadenie. [5:  	Nariadenie Rady (EÚ) 2021/1173 z 13. júla 2021 o zriadení spoločného podniku pre európsku vysokovýkonnú výpočtovú techniku a o zrušení nariadenia (EÚ) 2018/1488 (Ú. v. EÚ L 256, 19.7.2021, s. 3, ELI: http://data.europa.eu/eli/reg/2021/1173/oj).] 

(3)	Komisia 13. septembra 2023 v rámci komplexného prístupu k podpore zodpovednej inovácie v oblasti umelej inteligencie oznámila novú strategickú iniciatívu na sprístupnenie kapacity Únie v oblasti vysokovýkonnej výpočtovej techniky inovačným európskym startupom pôsobiacim v oblasti dôveryhodnej umelej inteligencie s cieľom trénovať ich modely. Tá dopĺňa prácu na vytváraní ochranných mantinelov pre umelú inteligenciu prostredníctvom nariadenia (EÚ) 2024/..., vytváraní riadiacich štruktúr a podpore inovácií prostredníctvom koordinovaného plánu v oblasti umelej inteligencie.  
(3a)	S cieľom využiť svoju superpočítačovú infraštruktúru a podporiť inovačný európsky ekosystém umelej inteligencie, a to aj prostredníctvom zriadenia tovární umelej inteligencie v celej Únii, sa v oznámení Komisie z 24. januára 2024 o podpore startupov a inovácií v oblasti dôveryhodnej umelej inteligencie stanovuje strategický investičný rámec, ktorý startupom a priemyslu v Únii umožní využiť ich potenciál stať sa svetovým priekopníkmi v oblasti dôveryhodných vyspelých modelov, systémov a aplikácií umelej inteligencie.
(4)	Vzhľadom na to, že najvýkonnejšia superpočítačová kapacita Únie svetovej úrovne sa nachádza v zariadeniach spoločného podniku pre európsku vysokovýkonnú výpočtovú techniku (ďalej len „spoločný podnik“), mali by sa sprístupniť práve tieto zariadenia, aby sa uvedená iniciatíva Komisie stala skutočnosťou. Preto je potrebné zaviesť k existujúcim šiestim cieľom spoločného podniku ďalší cieľ, ktorý by sa týkal príspevku jeho superpočítačov k novej iniciatíve Únie v oblasti umelej inteligencie, zabezpečil by spravodlivosť, transparentnosť, dôveryhodnosť a pozitívny spoločenský vplyv a reagoval by na potreby a ciele Únie.
(5)	Nový cieľ by spoločnému podniku umožnil vykonávať činnosti v oblastiach modernizácie alebo nadobúdania a prevádzkovania superpočítačov alebo častí superpočítačov špecializovaných na umelú inteligenciu, ktoré by umožnili rýchle strojové učenie a trénovanie dôveryhodných a etických veľkých základných modelov umelej inteligencie, čím by sa posilnila konkurencieschopnosť a priemyselná základňa EÚ v oblasti umelej inteligencie. Spoločný podnik by mal mať takisto možnosť vytvoriť nový režim prístupu k svojim výpočtovým zdrojom najmä pre startupy umelej inteligencie a širšiu vedeckú komunitu pôsobiacu v oblasti umelej inteligencie a vyvíjať špecializované modely aplikácií a systémy umelej inteligencie optimalizované tak, aby fungovali na jeho superpočítačoch pri zachovaní otvoreného prístupu, spravodlivosti a transparentnosti. Tieto zmeny by umožnili spoločnému podniku ponúkať prispôsobenú výpočtovú kapacitu a služby na podporu rozsiahleho trénovania, vývoja a zavádzania umelej inteligencie v Únii, čo na základe súčasného nariadenia nie je možné. 
(5a)	Spoločný podnik by mal zriadiť jednotné kontaktné miesto na základe zásad otvoreného prístupu tak, aby rôzne typy používateľov mohli v plnej miere využiť potenciál umelej inteligencie v oblasti superpočítačov. O možnostiach, ktoré poskytujú továrne umelej inteligencie, by sa mali vo veľkej miere informovať startupy, malé a stredné podniky (MSP), inovačný ekosystém a výskumní pracovníci zapojení do programov Únie, pričom by sa mali zdôrazniť mnohé výhody, ktoré môže umelá inteligencia ponúknuť v superpočítačových aplikáciách. Okrem toho by spolupráca tovární umelej inteligencie na úrovni Únie mala sprístupniť výpočtovú kapacitu ako službu v celej Únii, čo je nevyhnutné pre ponúkané podporné služby, čím sa ešte viac uľahčí prístup k tejto kritickej infraštruktúre. To by malo slúžiť aj na rozvoj superpočítačov EuroHPC orientovaných na dopyt, čím sa zabezpečí, že infraštruktúra bude spĺňať vyvíjajúce sa potreby používateľov a odvetví v celej Únii.
(5b) 	V uznesení Európskeho parlamentu zo 14. decembra 2023 o posilňovaní inovácií a priemyselnej a technologickej konkurencieschopnosti prostredníctvom priaznivého prostredia pre startupy a scaleupy[footnoteRef:6] sa zdôrazňuje, že scaleupy zohrávajú kľúčovú úlohu pri podpore inovácií, tvorby pracovných miest a hospodárskeho rastu v Únii, a vyzýva Komisiu a členské štáty, aby prijali riadne vymedzenie scaleupov na základe rozšíriteľnosti, a s prihliadnutím na rozdiely medzi startupmi a MSP. Správna rada spoločného podniku by mala vymedziť podmienky prístupu k takýmto superpočítačom zameraným na umelú inteligenciu a príslušným podporným službám pre rôzne kategórie používateľov, ako sú startupy, scaleupy, MSP, inštitúcie vysokoškolského vzdelávania a výskumné centrá, s cieľom prekonať obmedzenia nákladov a nedostatok odborných znalostí v oblasti zdrojov. [6:  	Prijaté texty, P9_TA(2023)0480.] 

(5c)	Keďže používanie superpočítačov pre umelú inteligenciu si vyžaduje väčšie využívanie údajov, je dôležité, aby boli umiestnené v blízkosti, alebo aby boli k existujúcemu alebo plánovanému dátovému centru pripojené prostredníctvom vysokorýchlostných sietí. Okrem toho by takéto dátové centrá mali v plnej miere spĺňať požiadavky stanovené v článku 12 smernice Európskeho parlamentu a Rady (EÚ) 2023/1791[footnoteRef:7] a v budúcnosti by mali byť prepojené so spoločnými európskymi dátovými priestormi, aby sa uľahčilo školenie modelov v kľúčových odvetvových oblastiach. Hostiteľské subjekty by mali mať možnosť účinne využívať finančnú podporu zo spoločných európskych dátových priestorov na zlepšenie svojej infraštruktúry, a to aj na získanie alebo modernizáciu dátových centier. Mali by sa podporovať synergie medzi rôznymi iniciatívami.  [7:  	Smernica Európskeho parlamentu a Rady (EÚ) 2023/1791 z 13. septembra 2023 o energetickej efektívnosti a o zmene nariadenia (EÚ) 2023/955 (Ú. v. EÚ L 231, 20.9.2023, s. 1).] 

(5d)	Keďže používanie superpočítačov na umelú inteligenciu si vyžaduje výrazné zvýšenie výpočtovej kapacity, čo následne vedie k vyššej spotrebe energie, hostiteľské subjekty by mali mať plány týkajúce sa ich energetickej efektívnosti a environmentálnej udržateľnosti. Tieto plány by mali zabezpečiť, aby mal superpočítač bezpečné a stabilné pripojenie k sieti a dodávky elektrickej energie, pokiaľ možno na základe čistej a cenovo dostupnej energie vrátane využívania zmlúv o nákupe elektriny, ktoré môžu byť založené aj na obnoviteľnej energii, a využívania elektriny, ktorá sa vyrába na mieste. Okrem toho by modely umelej inteligencie mali spĺňať požiadavky na spotrebu energie stanovené v nariadení (EÚ) 2024/... [akt o umelej inteligencii]. Musia sa dodržiavať oznamovacie povinnosti týkajúce sa modelov umelej inteligencie na všeobecné účely stanovené v uvedenom nariadení.
(5e)	Továrne umelej inteligencie budú poskytovať komplexné služby podpory v oblasti superpočítačov startupom v oblasti umelej inteligencie, malým inovačným spoločnostiam a širšiemu výskumnému a inovačnému ekosystému. Tieto služby majú zásadný význam pre uľahčenie prístupu k superpočítačom a ponúkajú špecializované programovacie zariadenia a algoritmickú podporu na vývoj, testovanie, hodnotenie a overovanie modelov a systémov na trénovanie umelej inteligencie. Okrem toho pomáhajú pri vytváraní nových prípadov použitia a vznikajúcich aplikácií v strategických oblastiach Únie vrátane robotiky a výroby, nových materiálov a batérií, letectva, mobility, prepojeného a automatizovaného riadenia, zdravia a starostlivosti, biotechnológií, energetiky, zmeny klímy a adaptácie, dynamiky komplexných systémov, virtuálnych svetov a digitálnych dvojčiat, kybernetickej bezpečnosti,  poľnohospodárskych postupov, výskumu a inovácií a verejného sektora.
(6)	S cieľom zosúladiť dátum začatia uplatňovania tohto nariadenia s dátumom začatia uplatňovania ustanovení nariadenia Európskeho parlamentu a Rady (EÚ) 2024/..., ktorým sa stanovujú harmonizované pravidlá v oblasti umelej inteligencie, by sa toto nariadenie malo uplatňovať bez zbytočného odkladu.
(7)	Nariadenie (EÚ) 2021/1173 by sa preto malo zodpovedajúcim spôsobom zmeniť,
PRIJALA TOTO NARIADENIE:
Článok 1
Nariadenie (EÚ) 2021/1173 sa mení takto: 

1.	Článok 2 sa mení takto:
a)	vkladajú sa tieto body 3a a 3b:
„3b. 	„superpočítač špecializovaný na umelú inteligenciu“ je superpočítač, ktorý je primárne určený na trénovanie rozsiahlych modelov umelej inteligencie na civilné všeobecné účely a nových aplikácií umelej inteligencie a na vývoj technológií a systémov;

3c. 	„továreň umelej inteligencie“ je centralizovaný alebo distribuovaný otvorený ekosystém poskytujúci infraštruktúru superpočítačových služieb v oblasti umelej inteligencie, ktorá pozostáva zo superpočítača špecializovaného na umelú inteligenciu alebo z časti superpočítača špecializovanej na umelú inteligenciu, alebo superpočítača EuroHPC modernizovaného na prácu s umelou inteligenciou súvisiaceho dátového centra, špecializovaného prístupu a superpočítačových služieb zameraných na umelú inteligenciu, a ktorá otvorene a aktívne rozvíja, priťahuje, udržiava a združuje talenty s cieľom poskytovať požadované schopností, zručností a vedomostí, ktoré pomáhajú a usmerňujú používateľov pri používaní superpočítačov na umelú inteligenciu a ktorá poskytuje služby potrebné na ich údržbu;
b)	bod 9 sa nahrádza takto:
„9. 	„superpočítač EuroHPC“ je každý výpočtový systém v plnom vlastníctve spoločného podniku alebo v jeho spoluvlastníctve s ďalšími zúčastnenými štátmi alebo konzorciom súkromných partnerov; môže ním byť klasický superpočítač (špičkový superpočítač, priemyselný superpočítač, superpočítač špecializovaný na umelú inteligenciu alebo superpočítač strednej triedy), hybrid klasického počítača a kvantového počítača, kvantový počítač alebo kvantový simulátor;“

2.	V článku 3 ods. 2 sa dopĺňa toto písmeno h):
„h) 	rozvíjať a prevádzkovať továrne umelej inteligencie na podporu ďalšieho rozvoja vysoko konkurencieschopného, udržateľného, dôveryhodného a etického a inovačného ekosystému umelej inteligencie v Únii;“
3.	V článku 4 ods. 1 sa dopĺňa toto písmeno h):
„h) 	pilier továrne umelej inteligencie pre dôveryhodnú a etickú umelú inteligenciu, ktorý zahŕňa činnosti na poskytovanie infraštruktúry superpočítačových služieb zameranej na umelú inteligenciu, ktorej cieľom je ďalší rozvoj inovačných spôsobilostí a zručností ekosystému umelej inteligencie; predmetom uvedených činností sú okrem iného:
i)	nadobudnutie a prevádzka superpočítačov špecializovaných na umelú inteligenciu umiestnených spoločne s ▌dátovými centrami alebo pripojených k dátovým centrám prostredníctvom vysokorýchlostných sietí;
ii)	modernizácia existujúcich superpočítačov EuroHPC ich vylepšením o technológie umelej inteligencie;
iii)	poskytovanie prístupu k superpočítačom špecializovaným na umelú inteligenciu alebo superpočítačom EuroHPC vylepšeným o technológie umelej inteligencie vrátane rozšírenia ich používania na veľký počet verejných a súkromných používateľov vrátane startupov, scaleupov, MSP, inštitúcií vyššieho vzdelávania a širšej vedeckej komunity;
iiia)	rozsiahle šírenie informácií o príležitostiach, ktoré továrne na umelú inteligenciu ponúkajú startupom, scaleupom a výskumným a inovačným komunitám;
iv)	prevádzka centralizovaných alebo distribuovaných centier superpočítačových služieb zameraných na umelú inteligenciu na podporu startupového, výskumného a inovačného ekosystému umelej inteligencie, pomoc a usmerňovanie používateľov, podporu interdisciplinárneho výskumu, ktoré poskytujú algoritmickú podporu, podporu ďalšieho vývoja, trénovania, testovania, hodnotenia a validácie tréningových modelov a systémov v oblasti umelej inteligencie a podporu vývoja nových rozsiahlych aplikácií umelej inteligencie v strategických oblastiach ▌;
v)	prevádzka programovacích zariadení vhodných pre superpočítače vrátane paralelizácie aplikácií umelej inteligencie na optimalizáciu využívania superpočítačových spôsobilostí a prevádzka ďalších superpočítačových služieb použiteľných pre umelú inteligenciu;
  ▌
vii)	prostredníctvom transparentného, otvoreného procesu s rovnakými príležitosťami prilákanie, združovanie, ▌odbornú prípravu talentov vrátane študentov, vývojárov, výskumníkov, vedcov a používateľov s cieľom rozvíjať ich kompetencie, ▌zručnosti a znalosti pri používaní superpočítačov EuroHPC na umelú inteligenciu, ako aj poskytovanie individualizovaného odborného poradenstva;
viii)	interakcia s ostatnými továrňami umelej inteligencie, sprístupňovanie ich služieb v celej Európe, venovanie neustálej pozornosti geografickej a rodovej vyváženosti, a spolupráca s kompetenčnými centrami a centrami excelentnosti EuroHPC, ako aj s príslušnými iniciatívami Únie v oblasti umelej inteligencie, ako sú centrá startupov v oblasti umelej inteligencie, umelá inteligencia a dátové ekosystémy, zariadenia na testovanie a experimentovanie v oblasti umelej inteligencie, európska centrálna platforma umelej inteligencie, centrá digitálnych inovácií zamerané na umelú inteligenciu, znalostné a inovačné spoločenstvá súvisiace s umelou inteligenciou pôsobiace pri Európskom inovačnom a technologickom inštitúte, spoločné podniky a partnerstvá v rámci programu Horizont Európa súvisiace s umelou inteligenciou, príslušné európske výskumné infraštruktúry a iné súvisiace iniciatívy.“
viiia)	údržba a optimalizácia superpočítačov so schopnosťami umelej inteligencie, zabezpečenie ich spoľahlivosti a výkonu na pokročilé výpočtové úlohy.
4.	▌Článok 9 ods. 5 sa mení takto:
a)	dopĺňa sa toto písmeno g): 
„g) 	v prípade superpočítačov špecializovaných na umelú inteligenciu sa na hostiteľské subjekty uplatňujú tieto dodatočné výberové kritériá:
i)	blízkosť alebo pripojenie prostredníctvom vysokorýchlostných sietí s plánovaným alebo zriadeným dátovým centrom v súlade s článkom 12 smernice (EÚ) 2023/1791;
ia) 	vízia a plány hostiteľského subjektu týkajúce sa energetickej efektívnosti a environmentálnej udržateľnosti superpočítača zameraného na umelú inteligenciu s využitím prístupu založeného na životnom cykle, dostupnosti primeraného prístupu k čistej cenovo dostupnej energii, a to aj prostredníctvom zmlúv o nákupe elektriny, ktoré môžu byť založené aj na obnoviteľnej energii, a využívania elektriny, ktorá sa vyrába na mieste;
ii)	vízia, plány a schopnosť hostiteľského subjektu riešiť výzvy startupového, výskumného a inovačného ekosystému umelej inteligencie a komunity používateľov umelej inteligencie, posilňovať takýto ekosystém podporou synergií a inovácií vrátane investícií do budúcich technológií, prispievať a poskytovať podpornú centralizovanú alebo distribuovanú superpočítačovú službu zameranú na umelú inteligenciu;
iii)	kvalita a vhodnosť skúseností a know-how dostupných v plánovanom tíme, ktorý by bol zodpovedný za podporné prostredie superpočítačových služieb zameraných na umelú inteligenciu;
iv)	plány interakcie a spolupráce s inými továrňami umelej inteligencie, s kompetenčnými centrami EuroHPC a centrami excelentnosti EuroHPC a s príslušnými činnosťami v oblasti umelej inteligencie, ako sú centrá startupov v oblasti umelej inteligencie, umelá inteligencia a dátové ekosystémy, zariadenia na testovanie a experimentovanie v oblasti umelej inteligencie, európska centrálna platforma umelej inteligencie, centrá digitálnych inovácií zamerané na umelú inteligenciu a iné súvisiace iniciatívy;
v)	existujúce spôsobilosti a budúce plány hostiteľského subjektu prispievať k rozvoju okruhu talentov a k vytváraniu zručností, schopností a kompetencií na využívanie superpočítačov a to aj formou podpory startupov prostredníctvom inkubátorov alebo akceleračných programov;
ga)	existujúci hostiteľský subjekt vybraný správnou radou spravodlivým a transparentným postupom a po výzve na vyjadrenie záujmu môže zriadiť továreň na umelú inteligenciu, ak spĺňa kritériá uvedené v článku 9 ods. 5 písm. g).“
5.	V článku 9 sa dopĺňa tento odsek 6a:
„6a. 	V prípade superpočítačov špecializovaných na umelú inteligenciu uvedených v článku 12a, ako aj v prípade superpočítačov EuroHPC uvedených v článkoch 11, 12, 12a, 14 a 15 hostiteľské subjekty vytvoria jednotné kontaktné miesto pre startupy, scaleupy, MSP a iných používateľov s cieľom uľahčiť prístup k jeho podporným službám a podporiť rozvoj ich zručností a kompetencií.“
6.	V článku 10 ods. 2 sa písmeno l) nahrádza takto:
„l) 	osobitné podmienky uplatniteľné vtedy, keď hostiteľský subjekt prevádzkuje superpočítač EuroHPC na priemyselné využitie, ▌superpočítač špecializovaný na umelú inteligenciu alebo existujúce superpočítače EuroHPC vylepšené o technológie umelej inteligencie.“;
7.	Vkladá sa tento článok 12a:
„Článok 12a
Nadobudnutie a vlastníctvo superpočítačov špecializovaných na umelú inteligenciu
1.	Spoločný podnik nadobudne superpočítače špecializované na umelú inteligenciu a stane sa ich vlastníkom.
2.	Finančný príspevok Únie uvedený v článku 5 ods. 1 pokrýva najviac 50 % nadobúdacích nákladov plus najviac 50 % prevádzkových nákladov superpočítačov špecializovaných na umelú inteligenciu.
Zvyšné celkové náklady na vlastníctvo superpočítačov špecializovaných na umelú inteligenciu kryje zúčastnený štát, v ktorom je usadený hostiteľský subjekt, alebo zúčastnené štáty hostiteľského konzorcia, pričom toto financovanie môže byť doplnené o príspevky uvedené v článku 6.
3.	Výber dodávateľa superpočítačov špecializovaných na umelú inteligenciu sa zakladá na špecifikáciách obstarávania, ktoré sú založené na dopyte a v ktorých sa zohľadňujú požiadavky používateľov a všeobecné špecifikácie systému, ktoré poskytol vybraný hostiteľský subjekt vo svojej prihláške na výzvu na vyjadrenie záujmu. Výber zohľadňuje aj bezpečnosť dodávateľského reťazca.
4.	Spoločný podnik môže konať ako prvý používateľ superpočítačov špecializovaných na umelú inteligenciu, v ktorých sa integrujú technológie vyvinuté predovšetkým v Únii.
5.	Ak je to riadne odôvodnené z bezpečnostných dôvodov, správna rada môže v pracovnom programe rozhodnúť, že podmieni účasť dodávateľov na nadobúdaní superpočítačov špecializovaných na umelú inteligenciu v súlade s článkom 12 ods. 6 nariadenia (EÚ) 2021/694 alebo obmedzí účasť dodávateľov z bezpečnostných dôvodov alebo ak akcie priamo súvisia so strategickou autonómiou Únie v súlade s článkom 18 ods. 4 uvedeného nariadenia.
6.	Superpočítače špecializované na umelú inteligenciu sa umiestnia v hostiteľskom subjekte superpočítača EuroHPC, ktorý sa nachádza v Únii. 
7.	Bez toho, aby bola dotknutá likvidácia spoločného podniku uvedená v článku 23 ods. 4 stanov, sa vlastníctvo superpočítača špecializovaného na umelú inteligenciu môže previesť na príslušný hostiteľský subjekt alebo sa daný superpočítač môže predať inému subjektu alebo vyradiť z prevádzky na základe rozhodnutia správnej rady a v súlade s dohodou o poskytovaní hostiteľských služieb najskôr päť rokov po úspešnej preberacej skúške superpočítača špecializovaného na umelú inteligenciu nainštalovaného v hostiteľskom subjekte. V prípade prevodu vlastníctva superpočítača špecializovaného na umelú inteligenciu uhradí hostiteľský subjekt spoločnému podniku zostatkovú hodnotu superpočítača, ktorého vlastníctvo sa prevádza. Ak sa vlastníctvo neprevedie na hostiteľský subjekt, ale prijme sa rozhodnutie o vyradení z prevádzky, príslušné náklady sa rozdelia rovnomerne medzi spoločný podnik a hostiteľský subjekt. Spoločný podnik nie je zodpovedný za žiadne náklady, ktoré vzniknú po prevode vlastníctva superpočítača špecializovaného na umelú inteligenciu alebo po jeho predaji či vyradení z prevádzky.
8.	Článok 15 sa mení takto:
a)	odsek 1 sa nahrádza takto:
„1. 	Spoločný podnik môže vyhlásiť výzvu na vyjadrenie záujmu s cieľom modernizovať superpočítače EuroHPC, ktoré vlastní alebo spoluvlastní, zvýšiť výkonnosť superpočítača na úroveň blízku exaflopovej výkonnosti alebo zvýšiť spôsobilosti superpočítača v oblasti umelej inteligencie, alebo akýmkoľvek iným spôsobom zvýšiť prevádzkovú výkonnosť superpočítača vrátane kvantových akcelerátorov. Odsek 2 sa vypúšťa.
b)	odsek 5 sa nahrádza takto:
„5.	Percentuálny podiel finančného príspevku Únie na nadobúdacie náklady na modernizáciu je rovnaký ako percentuálny podiel finančného príspevku Únie na pôvodný superpočítač EuroHPC, ktorý sa odpisuje počas očakávanej zostávajúcej životnosti pôvodného superpočítača. Percentuálny podiel finančného príspevku Únie na dodatočné prevádzkové náklady na modernizáciu je rovnaký ako percentuálny podiel finančného príspevku Únie na pôvodný superpočítač EuroHPC.
9.	Článok 16 sa mení takto:
a)	vkladá sa tento odsek 1b:
„1b. 	Superpočítače špecializované na umelú inteligenciu a superpočítače EuroHPC modernizované na prácu s umelou inteligenciou sa v prvom rade používajú na vývoj, testovanie, hodnotenie a validáciu rozsiahlych tréningových modelov umelej inteligencie na všeobecné účely a nových aplikácií umelej inteligencie, ako aj na ďalší vývoj riešení v oblasti umelej inteligencie v Únii, ktoré si vyžadujú vysokovýkonnú výpočtovú techniku a vykonávanie rozsiahlych algoritmov umelej inteligencie na riešenie vedeckých problémov.
b)	vkladá sa tento odsek 2b:
„2b. 	Správna rada vymedzí ▌podmienky prístupu pre superpočítače špecializované na umelú inteligenciu a superpočítače EuroHPC modernizované na prácu s umelou inteligenciou v súlade s článkom 17, pričom zohľadní osobitné potreby startupového a výskumného ekosystému umelej inteligencie. Správna rada môže vymedziť osobitné podmienky prístupu pre rôzne typy používateľov alebo aplikácií vrátane osobitného prístupu pre startupy a MSP. Bezpečnosť a kvalita služieb musí byť rovnaká pre všetkých používateľov v rámci každej kategórie používateľov. Na prístup sú oprávnené len návrhy na vývoj dôveryhodných a etických modelov, systémov a aplikácií umelej inteligencie, ktoré sú v súlade s hodnotami Únie, najmä s tými, ktoré sú zakotvené v článku 2 Zmluvy o Európskej únii a v Charte základných práv Európskej únie. Kritériá prístupu, metodiky a usmernenia týkajúce sa prioritizácie prístupu sa vymedzia v súlade s prístupom založeným na etike už v štádiu návrhu pre umelú inteligenciu a s podporou mechanizmu etického hodnotenia programu Horizont Európa.“;
10.	V článku 17 sa odsek 1 nahrádza takto:
„1. 	Podiel Únie na čase na prístup ku každému špičkovému superpočítaču, kvantovému superpočítaču a superpočítaču EuroHPC špecializovanému na umelú inteligenciu je priamo úmerný finančnému príspevku Únie uvedenému v článku 5 ods. 1 na celkové náklady na vlastníctvo superpočítača EuroHPC, a teda neprekročí 50 % celkového času na prístup k superpočítaču EuroHPC.“
	Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.

